Апхуэдэ гуауэ зэи къремыхъуж
Хэку зауэшхуэр къызэрыхъейрэ илъэс 75-рэ зэрырикъум теухуа Iуэху дыгъуасэ Налшык щекIуэкIащ. АбыкIэ яухауэ аращ мэкъуауэгъуэм и 6 лъандэрэ екIуэкI лэжьыгъэр.
«Зауэ щIыхьым и къалэ» стелэм деж щызэхуэсащ къулыкъущIэхэр, жылагъуэ лэжьакIуэхэр, студентхэр, сабийхэр. Абдеж щекIуэкIащ Налшык и сурэтыщI цIэрыIуэхэм ягъэхьэзыра «Миру — мир!» зи фIэщыгъэ сурэт гъэлъэгъуэныгъэр, «Дэ тщыгъупщэнукъым а махуэ гуауэр» усыгъэ марафоныр, «Дэ зауэм дрибийщ» Iуэхур — сабийхэр асфальтым су- рэт тращIыхьынымкIэ зэпеуэныр.
Iуэхум жыджэру хэтащ гъэмахуэ лагерхэм зыщызыгъэпсэху сабийхэр, хамэ къэрал щыщу КъБКъУ-м щеджэ щIалэгъуалэр. Зэхыхьэр езыгъэкIуэкIахэр тепсэлъыхьащ лъэпкъымрэ къэралымрэ я дежкIэ хьэлъэу щыта зэманым, зауэм и лIыхъужьхэм я фэеплъыр тхъумэн зэрыхуейм. АдэкIэ щIалэгъуалэр гъэхуауэ усэ къеджащ, зауэм теухуа уэрэдхэр жаIащ.
— ФIыщIэ фхузощI зауэ губгъуэм икIуэдахэм пщIэрэ щIыхьрэ яхуэфщIыну фыкъызэрыкIуам папщIэ. Фи адэшхуэхэмрэ абыхэм я адэжхэмрэ я хахуагъэм и фIыгъэкIэ, дэ нобэ мамыру допсэу. Апхуэдэ гуауэ зэи фымылъагъуну Тхьэм жиIэ»,- захуигъэзащ ныбжьыщIэхэм Зауэм, лэжьыгъэм, IэщэкIэ зэщIэузэда къарухэм, хабзэхъумэ IуэхущIапIэхэм я ветеранхэм я Налшык къалэ советым и унафэщI Абдуллаев Мустэфа. Къызэхуэсахэр дакъикъэкIэ яхуэщыгъуащ хэкIуэдахэм.
МафIэдз Зарэ.
